Kommissionens forordning (EF) nr. 1358/2001

af 4. juli 2001

om særlige foranstaltninger for oplysning om oksekød

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2826/2000 af 19. december 2000 om oplysningskampagner og salgsfremstød for landbrugsprodukter på det indre marked(1), særlig artikel 12 og 16, og

ud fra følgende betragtninger:

(1) Ved forordning (EF) nr. 2826/2000 blev gældende sektordelte bestemmelser harmoniseret og forenklet. For oksekød vedrører disse bestemmelser dog kun salgsfremstød for kvalitetskød og information om mærkningsordningen.

(2) I mellemtiden har BSE-krisen (bovin spongiform encephalotapi) medført en kraftig nedgang i forbruget af oksekød i medlemsstaterne. For at afhjælpe denne alvorlige situation bør der hurtigt vedtages særlige oplysningsforanstaltninger med det formål at genoprette forbrugernes tillid til oksekød.

(3) Af hensyn til effektiviteten fraviger foranstaltningerne de gældende bestemmelser, idet anvendelsesområdet udvides og proceduren for godkendelse af programmerne og finansieringsreglerne tilpasses, hvorved overgangen fra disse bestemmelser til den nye ordning, der er fastsat ved forordning (EF) nr. 2826/2000, sikres.

(4) På grund af markedssituationen skal de oplysningsprogrammer, der forelægges af erhvervs- eller brancheorganisationer, som dækker hele eller flere segmenter af branchen, inkl. forbrugerne, omfatte en første informationsdel, som skal berolige genoprette forbrugernes tillid gennem en fuldstændig information om de vigtigste aspekter af Fællesskabets og medlemsstaternes forskrifter om bl.a. fødevaresikkerhed. Programmer, der vedrører flere stadier af branchen, herunder forbrug, vil få fortrinsret.

(5) Den første del vil på et senere tidspunkt kunne blive efterfulgt af en del med salgsfremstød. Foranstaltningerne skal tage hensyn til resultaterne af evalueringen af allerede gennemførte salgsfremmende foranstaltninger.

(6) For at undgå enhver risiko for fordrejning af konkurrencen bør der fastlægges kriterier, der skal overholdes, hvad angår henvisninger til den særlige oprindelse af det produkt, som programmerne vedrører.

(7) Der bør fastlægges en procedure for indgivelse og godkendelse af programmer og for udvælgelse af gennemførelsesorganet, så der kan sikres den bredest mulige konkurrence.

(8) Der bør fastlægges kriterier for medlemsstaternes vurdering af programmerne.

(9) For at sikre, at programmerne bliver sammenhængende og effektive, bør der fastlægges retningslinjer for de vigtigste elementer af programmerne.

(10) I den nuværende markedssituation for oksekød, som har været udsat for mange forstyrrelser, bør Kommissionen kunne tilpasse de godkendte programmer, så de tager højde for de problemer, som markedsudviklingen måtte medføre.

(11) Med henblik på at supplere og udvikle de foranstaltninger, der gennemføres af erhvervs- eller brancheorganisationerne, og dem, der gennemføres af Kommissionen, navnlig i de medlemsstater, hvor branchen ikke er godt organiseret, bør medlemsstaterne kunne forelægge informationsprogrammer, som omfatter afholdelse af konferencer og seminarer og oprettelse af informationsnet.

(12) Der bør fastlægges kriterier for finansieringen af foranstaltningerne. Generelt bør Fællesskabet kun finansiere en del af udgifterne til foranstaltningerne for at øge organisationernes og medlemsstaternes bevidsthed om spørgsmålet. Fællesskabet bør dog finansiere alle udgifter til det uafhængige organs evaluering af resultaterne af de programmer, som forelægges af organisationerne.

(13) Den administrative og finansielle forvaltning af de kontrakter om salgsfremstød, der indgås med de pågældende organisationer, er omfattet af Kommissionens forordning (EF) nr. 481/1999 af 4. marts 1999 om almindelige bestemmelser for forvaltning af programmer for salgsfremmende foranstaltninger for visse landbrugsprodukter(2). Bestemmelserne bør anvendes med et par tilpasninger af de kontrakter, der er fastsat i denne forordning.

(14) Hvad angår de finansielle forbindelser mellem Kommissionen og de medlemsstater, der gennemfører informationskampagner, bør der indgås en aftale om disse forbindelser.

(15) Det fælles møde for forvaltningskomitéerne for salgsfremstød for landbrugsprodukter har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

Artikel 1

Fællesskabet kan deltage i finansieringen af oplysningsprogrammer, der omfatter en række sammenhængende informationskampagner for oksekød, og som forelægges af erhvervs- eller brancheorganisationer, der repræsenterer markedet for dette produkt.

Programmer, der dækker hele eller flere segmenter af branchen, vil få fortrinsret.

Programmerne varer tolv måneder.

Artikel 2

Fællesskabet finansierer 60 % af programmets samlede udgifter. De resterende 40 % finansieres af de organisationer, som foreslår programmerne.

Artikel 3

Foranstaltningerne i programmerne må hverken være rettet mod handelsmærker eller tilskynde til at øge forbruget af et produkt på grund af dets særlige oprindelse.

Enhver henvisning til produkters oprindelse skal komme i anden række efter den information, der udgør kampagnens hovedformål. Et produkts oprindelse kan dog oplyses som led i en foranstaltning, hvis det drejer sig om en betegnelse, der fremgår af EF-forskrifterne, eller et element med tilknytning til de kontrolprodukter, der er nødvendige for at illustrere foranstaltningerne.

Artikel 4

Under overholdelse af de i bilaget nævnte retningslinjer omfatter de i artikel 1 omhandlede programmer en informationsdel, der indebærer udbredelse af de mest betydningsfulde oplysninger om fødevaresikkerhed, som findes i Fællesskabets og medlemsstaternes forskrifter, og om produktets næringsværdi. På et senere tidspunkt vil der kunne gennemføres en del med salgsfremmende foranstaltninger.

Artikel 5

1. Programmerne indgives senest den 15. august 2001 til det ansvarlige organ i den medlemsstat, hvor den organisation, der har forelagt programmet, har hjemsted.

I programmerne angives det gennemførelsesorgan, som den organisation, der har forelagt programmet, har udpeget efter en konkurrence, som kontrolleres af medlemsstaten.

Organet undersøger programmet og sender det sammen med en begrundet udtalelse til Kommissionen senest den 10. september 2001.

2. I hver begrundet udtalelse undersøger medlemsstaten programmerne ud fra følgende kriterier:

a) den forudgående analyse af overensstemmelsen mellem de foreslåede foranstaltninger og programmets mål under overholdelse af retningslinjerne i bilaget; analysen skal omfatte en begrundelse for fordelingen af budgettet med henblik på at sikre, at der er sammenhæng mellem programmet og dets effektivitet i forhold til den faktiske markedssituation

b) overholdelse af Fællesskabets og medlemsstaternes forskrifter

c) udpegning af det organ, der er ansvarlig for oplysningsprogrammet for alle foranstaltninger, der gennemføres

d) kvaliteten af de foreslåede foranstaltninger og deres tilknytning til de informationsforanstaltninger, der gennemføres af Kommissionen og medlemsstaternes myndigheder

e) de forventede virkninger af foranstaltningerne som udtrykt i udviklingen i efterspørgslen efter produkterne

f) evaluering af erhvervsorganisationens eller -organisationernes effektivitet og repræsentativitet

g) evaluering af det foreslåede gennemførelsesorgans tekniske kapacitet og effektivitet.

3. Når programmerne er blevet evalueret, eventuelt med teknisk bistand, godkender Kommissionen efter proceduren i artikel 13, stk. 2, i forordning (EF) nr. 2826/2000 programmerne senest den 20. oktober 2001.

Artikel 6

1. Den erhvervs- eller brancheorganisation, der har forelagt det udvalgte program, er ansvarlig for, at programmet gennemføres korrekt.

2. Mens de godkendte programmer gennemføres, kan Kommissionen, efter høring af de ansvarlige organisationer og efter underretning af de berørte medlemsstater, beslutte at tilpasse programmerne med henblik på at sikre, at der er overensstemmelse mellem dem og den faktiske markedssituation, uden at dette medfører yderligere finansielle forpligtelser for de pågældende organisationer.

Artikel 7

1. Bestemmelserne i artikel 2 til 5 og artikel 7 og 8 i forordning (EF) nr. 481/1999 anvendes på de i artikel 1 omhandlede programmer.

2. Kommissionen udvælger efter proceduren for åbent eller begrænset udbud det eller de organer, der skal evaluere resultaterne af de gennemførte foranstaltninger.

3. Kommissionen finansierer fuldt ud foranstaltningerne i foregående stykke.

Artikel 8

Medlemsstaterne underretter så hurtigt som muligt og under alle omstændigheder inden den 15. august 2001 Kommissionen om de initiativer, der er taget på nationalt plan, til information af forbrugerne på markedet for de pågældende produkter. Derefter underretter de med regelmæssige mellemrum Kommissionen om alle nye foranstaltninger, der måtte blive truffet med henblik herpå.

Artikel 9

1. Hver medlemsstat kan med henblik på at opnå, at Fællesskabet finansierer 60 % af de faktiske udgifter til foranstaltningerne, forelægge Kommissionen et program med informationsforanstaltninger, der skal supplere og udvikle de foranstaltninger, som Kommissionen gennemfører, og de i artikel 4 omhandlede foranstaltninger. Programmet skal varetage EF-dimensionen af den fremlagte information.

Medlemsstaterne finansierer den resterende del af programmerne.

2. De i stk. 1 nævnte programmer kan omfatte følgende:

- afholdelse af konferencer og seminarer om fødevaresikkerhed og oksekøds næringsværdi

- oprettelse af passende informationsnet som f.eks. Internet og gratis telefonnumre.

3. Programmerne forelægges Kommissionen senest den 10. september 2001.

Efter at have informeret de i artikel 13 i forordning (EF) nr. 2826/2000 omhandlede forvaltningskomitéer træffer Kommissionen senest den 20. oktober 2001 beslutning om de udvalgte programmer.

Artikel 10

For de i henhold til artikel 9 udvalgte programmer indgår Kommissionen og den pågældende medlemsstat en aftale om rettigheder og forpligtelser som følge af Kommissionens finansieringsbeslutning.

Artikel 11

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes til den 31. december 2002.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 4. juli 2001.

På Kommissionens vegne

Franz Fischler

Medlem af Kommissionen

(1) EFT L 328 af 23.12.2000, s. 2.

(2) EFT L 57 af 5.3.1999, s. 8.

BILAG

RETNINGSLINJER FOR OPLYSNINGSPROGRAMMET

I. FORMÅL

Formålet med oplysningsprogrammet er at genoprette tilliden til oksekød gennem koordinerede bestræbelser i de berørte medlemsstater. Programmet skal være fleksibelt. Dets formål og generelle strukturer skal være fælles for alle, men den særlige kombination af bestanddele og timing vil variere fra medlemsstat til medlemsstat, efterhånden som situationen udvikler sig. Der er behov for gennemførthed, men ikke ensartethed. Programmet omfatter hele oksekødsmarkedet.

Det organ, der er ansvarlig for programmet, skal altid været udpeget i hver medlemsstat. En kontaktperson skal stå til rådighed.

Der bør tages hensyn til forbrugernes bekymringer, og de bør informeres om sikkerheden med hensyn til oksekød.

Informationskampagne

Den skal koncentrere sig om at genoprette forbrugernes tillid. De skal vide, at der findes EF- og nationale forskrifter med regler om sikkerhed (f.eks. sporbarhed, mærkning) og effektiv kontrol i hele produktionskæden.

Kampagnen gennemføres på tre niveauer: europæisk niveau, nationale myndigheder og den private sektor.

Der skal redegøres for indholdet af de nationale og private mærker, der eventuelt anvendes.

I alt materiale henvises der til europæiske og nationale websteder.

II. VIGTIGSTE SPØRGSMÅL

- Oksekød er nærende og under kontrol.

- Der er indført skærpede sikkerhedsforanstaltninger, herunder kontrol.

- De mærker, der er indført for oksekød, skaber sikkerhed.

- Flere oplysninger står til rådighed, hvis forbrugerne ønsker dem.

III. VIGTIGSTE MÅLGRUPPER

A) Individuelle forbrugere:

- Den vigtigste forbrugermålgruppe, der skal nås, er 25-45 årige byboende kvinder med børn. Disse kvinder udgør kernen af købere på fødevaremarkedet.

- En sekundær målgruppe er enlige kvinder og mænd på under 35 år og par med midler til at købe og motiveret til at vælge dette produkt på grund af dets bekvemme og behagelige karakter.

B) Institutioner: skoler, hospitaler, cateringvirksomheder osv.

Endvidere er specialpresse og forbrugerforeninger direkte involveret som opinionsforstærkere.

IV. VIGTIGSTE INSTRUMENTER

- e-værktøjer (Internet)

- telefoninformationslinjer

- kontakter med medier (f.eks. forbrugerjournalister, videnskabs- og specialpressen), konferencer, spørgsmål-og-svar-møder med uafhængige fødevareeksperter. I disse møder deltager handlende, forbrugergrupper og andre institutionelle markedsgrupper

- trykte medier (f.eks. forbrugerblade, regional presse, foldere, brochurer osv.)

- visuelle medier, f.eks. plakatreklamering, reklamemateriale på salgssteder, fjernsyn

- radio.